**Anexa nr.15**

la Instrucţiunea privind etapele, termenele, modul

şi procedurile de înregistrare a valorilor mobiliare

**Informații minime necesare a fi incluse în fișa (documentul) de înregistrare în cadrul ofertei de obligaţiuni garantate cu activele unei persoane terţe (emitentul garanției)**

|  |  |
| --- | --- |
| **1. PERSOANE RESPONSABILE ALE EMITENTULUI GARANȚIEI** | |
| **1)** | Se indică toate persoanele responsabile pentru informațiile incluse în fișa de înregistrare și, dacă e cazul, cele responsabile doar pentru anumite părți ale acesteia, pentru care se vor face precizările corespunzătoare. În cazul persoanelor fizice, inclusiv membri ai organelor de conducere ale emitentului (organul executiv, consiliul societății, comisia de cenzori), se indică numele, prenumele și funcția acestora; în cazul persoanelor juridice - denumirea, IDNO și adresa juridică. |
| **2)** | O declarație a persoanelor responsabile pentru documentul de înregistrare, după caz, o declarație a celor responsabile doar pentru anumite părți din documentul de înregistrare, din care să reiasă că, după luarea tuturor măsurilor rezonabile în acest sens, informațiile incluse în documentul de înregistrare/partea din documentul de înregistrare, sunt conforme cu realitatea și nu conțin omisiuni de natură să afecteze semnificativ conținutul acestuia. |
| **2. SOCIETATEA DE AUDIT** | |
|  | Se indică denumirea completă, sediul, conducătorul, auditorul societății de audit, data și numărul contractului de audit. |
| **3. FACTORI DE RISC** | |
|  | Se prezintă factoriii de risc specifici emitentului garanției sau sectorului său de activitate. |
| **4. INFORMAȚII DESPRE EMITENTUL GARANȚIEI** | |
|  | Se indică:  a) denumirea completă, denumirea prescurtată și denumirea mărcilor comerciale ale emitentului;  b) data, locul și numărul de înregistrare al emitentului;  c) data înființării emitentului;  d) adresa juridică (sediul) și numărul de telefon al emitentului;  e) legislația în conformitate cu care își desfășoară activitatea;  e) valoarea capitalului subscris și vărsat de către emitent, precum și orice emisiune de capital convenită, numărul și categoriile de titluri reprezentând acest capital;  f) o declarație care să arate dacă emitentul a fost constituit ca structură sau ca entitate creată specific pentru emiterea de titluri garantate cu active. |
| **5. PRIVIRE GENERALĂ ASUPRA ACTIVITĂȚII** | |
| **1)** | O descriere a naturii operațiunilor efectuate de către emitentul garanției și a principalelor sale genuri de activitate. |
| **2)** | O privire generală asupra părților la programul de emisie, în special informații privind legăturile de proprietate sau de control direct(ă) sau indirect(ă) existente între aceste părți. |
| **6. ORGANELE DE CONDUCERE ALE EMITENTULUI GARANȚIEI** | |
|  | Se indică:  a) membrii organelor de conducere (organul executiv, consiliul societății și comisia de cenzori);  b) numele, adresa de locul de muncă și funcția în cadrul emitentului; |
| **7. ACȚIONARI MAJORITARI** | |
|  | Acționarii, deținători a cotei de peste 25% din capitalul social. Se precizează dacă emitentul este deținut sau controlat, direct sau indirect, și de către cine; o descriere a naturii controlului. |
| **8. INFORMAȚII FINANCIARE PRIVIND PATRIMONIUL, SITUAȚIA FINANCIARĂ ȘI REZULTATELE EMITENTULUI GARANȚIEI** | |
| **1)** | Dacă emitentul nu și-a început activitatea de la data constituirii sau a înființării sale și nu a elaborat situații financiare până la data documentului de înregistrare, o declarație care să precizeze acest lucru. |
| **2)** | **Informații financiare**  Informații financiare pentru ultimele 2 perioade de gestiune (sau pentru întreaga perioadă, dacă emitentul funcționează mai puțin de 2 ani) și raportul de audit corespunzător fiecărei perioade de gestiune.  Informațiile financiare ale emitentului se întocmesc conform SNC sau conform IFRS în corespundere cu prevederile Legii contabilității.  Dacă emitentul operează în domeniul său de activitate actual de mai puțin de un an, informațiile financiare pentru această perioadă trebuie elaborate în conformitate cu standardele contabile aplicabile situațiilor financiare anuale. Aceste informații financiare trebuie auditate.  Dacă sunt întocmite în conformitate cu standardele contabile naționale, informațiile financiare prevăzute la prezenta rubrică trebuie să includă cel puțin:  a) bilanțul;  b) situaţia de profit și pierdere;  c) situația modificărilor capitalului propriu;  d) situaţia fluxurilor de numerar;  e) notele la situaţiile financiare.  Informațiile financiare anuale trebuie să fie auditate și să fie însoțite de o mențiune indicând dacă, în sensul documentului de înregistrare, ele oferă o imagine corectă, în concordanță cu standardele de audit aplicabile. |
| a) | **Prezentul alineat se aplică doar în cazul unei emisiuni de obligațiuni garantate cu activele unei persoane terțe, având o valoare nominală unitară de cel puțin echivalentul în lei a 50 000 euro**  Informațiile financiare trebuie elaborate în conformitate cu Standardele Contabile Internaționale și Standardele Internaționale de Raportare Financiară (IFRS) sau în conformitate cu standardele naționale de contabilitate aprobate în modul stabilit. În caz contrar, în documentul de înregistrare trebuie incluse următoarele informații:  a) o declarație care să arate că informațiile financiare incluse în documentul de înregistrare nu au fost elaborate în conformitate cu standardele contabile internaționale;  b) imediat după informațiile financiare, o descriere a diferențelor existente între IFRS și principiile contabile aplicate de emitent la elaborarea situațiilor sale financiare anuale.  Informațiile financiare anuale trebuie să fie auditate și să fie însoțite de o mențiune indicând dacă, în sensul documentului de înregistrare, ele oferă o imagine corectă, în concordanță cu standardele de audit aplicabile. În caz contrar, în documentul de înregistrare trebuie incluse următoarele informații:  a) o declarație care să specifice standardele de audit aplicate;  b) o explicație pentru fiecare abatere semnificativă de la standardele internaționale de audit. |
| **3)** | **Proceduri judiciare**  Informații privind orice procedură judiciară (inclusiv orice astfel de procedură în derulare sau potențială de care emitentul are cunoștință) din ultimele 12 luni, cel puțin, care ar putea avea sau a avut recent efecte semnificative asupra situației financiare sau a profitabilității emitentului garanției sau o declarație negativă adecvată. |
| **4)** | **Modificarea semnificativă a situației financiare a emitentului garanției**  În raport cu ultimele situații financiare publicate de către emitentul garanției, acesta va include o declarație care să confirme faptul că de la data ultimei sale situații financiare publicate nu a intervenit un eveniment semnificativ care să determine modificarea situației sale financiare actuale sau viitoare. Orice modificare semnificativă trebuie menționată în documentul de înregistrare. |
| **9. INFORMAȚII FURNIZATE DE TERȚI, DECLARAȚII ALE EXPERȚILOR ȘI DECLARAȚII DE INTERESE** | |
| **1)** | În cazul în care documentul de înregistrare conține o declarație sau un raport atribuite unei persoane care acționează în calitate de expert, se indică numele, adresa de la locul de muncă și calificările persoanei în cauză și, după caz, orice interese semnificative ale persoanei respective cu privire la emitent. Dacă raportul sau declarația au fost întocmite la cererea emitentului, se anexează o declarație prin care se confirmă faptul că documentele în cauză au fost incluse, în forma și în contextul în care au fost incluse, cu consimțământul persoanei care a autorizat conținutul acelei părți din documentul de înregistrare. |
| **2)** | În cazul în care informațiile provin de la o terță parte, se furnizează o confirmare a faptului că informațiile în cauză au fost reproduse cu acuratețe și că, după cunoștințele emitentului și în măsura în care acesta poate să confirme având în vedere datele publicate de terța parte în cauză, nu au fost omise fapte care ar face ca informațiile reproduse să fie incorecte sau să inducă în eroare. Se menționează, de asemenea, sursa (sursele) informațiilor în cauză. |
| **10. DOCUMENTE PUSE LA DISPOZIȚIA PUBLICULUI** | |
|  | O declarație prin care se confirmă faptul că, în perioada de valabilitate a documentului de înregistrare, pot fi consultate, după caz, următoarele documente (sau copiile acestora autentificate de către emitentul garanției):  a) actul constitutiv și statutul emitentului;  b) toate rapoartele și alte documente, informațiile financiare, evaluările și declarațiile întocmite de experți la cererea emitentului, din care anumite părți sunt incluse sau menționate în documentul de înregistrare;  c) informațiile financiare istorice ale emitentului sau, în cazul unui grup, informațiile financiare ale emitentului și ale filialelor sale, pentru fiecare dintre cele 2 perioade de gestiune anterioare publicării documentului de înregistrare.  Se indică locul în care pot fi consultate, fie pe suport fizic, fie în format electronic, documentele menționate anterior. |